Săptămâna trecută, incidența infecțiilor respiratorii a avut un trend crescător, potrivit datelor INSP. A fost raportat și un deces din cauza virusului gripal.
Între 11 șă 17 martie, incidenţa infecţiilor respiratorii a avut un trend crescător în faţă de săptămâna anterioară, dar s-a situat sub nivelul mediu calculat pentru ultimele sezoane, a informat, Institutul Naţional de Sănătate Publică, potrivit Agerpres.
Totodată, în această perioadă a fost înregistrat un deces confirmat cu virus gripal.
S-au raportat 86.097 cazuri de infecţii respiratorii (gripă clinică, IACRS şi pneumonii), înregistrându-se cu 13,9% mai puţine cazuri comparativ cu aceeaşi săptămână a sezonului precedent (99.969) şi cu 13,1% mai multe cazuri comparativ cu săptămâna anterioară (76.120), între 11 și 17 martie. Variaţia în minus faţă de media calculată de 94.546 a cazurilor din ultimelor sezoane (2016 - 2023, fără sezoanele pandemice) a fost de 8,9%, potrivit datelor INSP.
De asemenea, în această săptămână s-au înregistrat 825 cazuri de gripă clinică la nivel naţional, comparativ 2.126 cazuri în aceeaşi săptămână a sezonului precedent şi cu 953 înregistrate în săptămâna precedentă, existând în continuare o scădere a activităţii gripale.
Cele mai multe cazuri de gripă clinică au fost raportate în Bucureşti (218) şi în judeţele Cluj (63), Prahova (60) şi Braşov (53). În restul judeţelor numărul de cazuri a fost mai mic de 50.
Au fost confirmate de laborator, în perioada 11 - 17 martie, 41 cazuri de gripă (trei cu virus gripal AH1, patru cu virus gripal AH3, 23 cu virus A nesubtipat şi 11 cu virus B).
Până acum, în acest sezon, au fost raportate 2.185 cazuri de gripă confirmate de laborator, dintre care: 364 cazuri cu virus gripal AH1, 331 cazuri cu virus gripal AH3, 63 cazuri cu virus gripal B, 1.421 cazuri cu virus gripal A nesubtipat, şase cazuri cu virus gripal AH1 şi AH3, 75 coinfecţii de virus gripal cu SARS-CoV-2, 29 coinfecţii de virus gripal cu VRS, două coinfecţii de virus gripal cu SARS-CoV-2 şi VRS.
Din 2 octombrie 2023 și până pe 17 martie 2024 au fost comunicate 100 de decese confirmate cu virus gripal.
Până la data de 17 martie, au fost înregistrate în Registrul Electronic Naţional de Vaccinări (RENV) un număr de 1.077.555 persoane vaccinate antigripal, dintre care 1.052.561 din grupele populaţionale care beneficiază de decontare în regim compensat.